Xotira va qadrlash kuniga bagʻishlangan bayram tadbirlari

09.05.2017
Mamlakatimizda 9-may – Xotira va Qadrlash kuni umumxalq bayrami sifatida keng nishonlanmoqda.
9-may – Xotira va Qadrlash kuni bu yil mamlakatimiz boʻylab oʻzgacha ruhda nishonlanmoqda. Davlatimiz rahbari Shavkat Mirziyoyevning joriy yil 4-apreldagi “Ikkinchi jahon urushi qatnashchilarini ragʻbatlantirish toʻgʻrisida”gi farmoni hamda “Xotira va Qadrlash kuniga tayyorgarlik koʻrish va uni oʻtkazish chora-tadbirlari toʻgʻrisida”gi qarorida urush qatnashchilari holidan xabar olish, yurt tinchligi va ozodligi yoʻlida jon fido qilgan yurtdoshlarimiz xotirasini yod etishdek ezgu maqsadlar mujassam. 


Ushbu hujjatlar ijrosi yuzasidan Ikkinchi jahon urushi qatnashchilarining har biriga Prezidentimiz tabrigi, 2 million soʻmdan pul mukofoti, navbatsiz mashina olish uchun sertifikat topshirildi, ehtiyojmandlarga uy berildi. 


O‘zbekiston Respublikasi Madaniyat vazirligi, Mudofaa vazirligi, Ichki ishlar vazirligi, Xotin-qizlar qoʻmitasi, “Kamolot” yoshlar ijtimoiy harakati, Badiiy akademiya, Respublika Ma’naviyat targʻibot markazi, “Nuroniy” jamgʻarmasi, “Mahalla” xayriya jamoat fondi va boshqa tashkilotlar bilan birgalikda Vatanimiz ozodligi himoyachilariga bagʻishlangan uchrashuvlar va ma’rifiy-badiiy kechalar oʻtkazildi. Bunday xayrli ishlar davom etmoqda.
9-may. Poytaxtimizdagi Xotira maydoni har qachongidan gavjum. Bu yerga senatorlar va deputatlar, hukumat a’zolari, harbiylar kelgan. 


Soat 9.30. Maydonga O‘zbekiston Respublikasi Prezidenti Shavkat Mirziyoyev kirib keladi. 


Davlatimiz rahbari harbiy orkestr sadolari ostida Motamsaro ona haykali poyiga gulchambar qoʻydi. Prezidentimiz Ikkinchi jahon urushida jon fido qilgan yurtdoshlarimiz xotirasiga hurmat bajo keltirdi. 


Motamsaro ona haykali poyi turli vazirlik va idoralar, jamoat tashkilotlari vakillari tomonidan qoʻyilgan gullarga burkandi. 


Shu kuni Toshkent viloyati Zangiota tumanidagi Akademik M.Mirzayev nomidagi bogʻdorchilik, uzumchilik va vinochilik ilmiy-tadqiqot instituti bogʻida Xotira va Qadrlash kuni hamda Ikkinchi jahon urushida qozonilgan gʻalabaning 72-yilligiga bagʻishlangan bayram tadbiri boʻlib oʻtdi. 


Tadbirga Qoraqalpogʻiston Respublikasi va viloyatlardan 500 nafar urush va mehnat faxriysi taklif etildi. 


Bogʻ bayramona bezatilgan. «9-may – Xotira va Qadrlash kuni», «G‘alaba bayramingiz muborak boʻlsin!», «Yurtimiz tinch, osmonimiz musaffo boʻlsin!», «Vatan oʻz qahramonlarini unutmaydi» kabi shiorlar yozilgan.


Bogʻ ichidagi maydonda 1941-1945-yillardagi muhit aks etgan. Okop va blindajlar qurilgan, oʻsha davr harbiy texnika vositalari, qurol-aslaha namunalari joylashtirilgan. Jang maydonlarida xalqimiz koʻrsatgan mardlik va jasorat, urushdan qaytmagan minglab yurtdoshlarimizning muqaddas xotirasi, ota-bobolarimizning front orti mehnat faoliyati aks etgan. 


O‘zbekiston Qurolli Kuchlari Markaziy ashula va raqs ansambli ijrosida musiqa yangramoqda...
Bayram tantanasida hozir boʻlganlar O‘zbekiston Respublikasi Prezidenti Shavkat Mirziyoyevni qarsaklar bilan kutib oladi. 


Chorlov musiqasi yangraydi. 


Prezident Shavkat Mirziyoyev minbarga taklif etiladi. 


Davlatimiz rahbari bu yerga yigʻilganlarni, butun xalqimizni 9-may – Xotira va Qadrlash kuni, Ikkinchi jahon urushidagi gʻalabaning 72-yilligi munosabati bilan tabrikladi. 


Urush arafasida O‘zbekistonda 6,5 millionga yaqin aholi yashagan, shundan 1,5 million kishi urushda qatnashgan. Ulardan 500 mingdan koʻprogʻi jang maydonlarida halok boʻlgani, yana qancha-qanchasi mayib-majruh boʻlib qaytgani, qanchasi bedarak yoʻqolgani hisobga olinadigan boʻlsa, bu gʻalaba xalqimiz uchun naqadar qimmatga tushgani yaqqol namoyon boʻladi. 


Xalqimiz urush yillarida chinakam matonat va jasorat koʻrsatgan. O‘zbekistonga bir millionga yaqin kishi evakuatsiya qilingan. Ularning 200 mingdan ziyodi bolalar boʻlgan. Yuzlab oʻzbek oilalari bu bolalarni oʻz panohiga olgan. Toshkentlik Shomahmudovlar oilasi 14 nafar, kattaqoʻrgʻonlik Samadovlar oilasi 12, buxorolik Joʻrayev va Ashurxoʻjayevlar oilasi 8 nafardan bolani oʻz bagʻriga olgan. Bunday misollarni yana koʻplab keltirish mumkin. 


– 20 yoshimda urushga ketdim, 2-Belarus frontida xizmat qildim, – deydi xorazmlik Marat Yomgʻurov. – Hozir 97 yoshdaman. Bugungi bayram, Prezidentimizning e’tibori koʻnglimizni togʻdek koʻtardi, yoshimizga yosh qoʻshdi. Xizmatdosh doʻstlarimizni koʻrib, yoshligimizdagi qoʻshiqlarga oʻynab maza qildik. Bizning bunday tetikligimiz zamonamizning tinchligidan, yurtimizning obodligidan. Shunday kunlarga yetkazganiga shukr. Ilohim, elimizdan mehr-oqibat, ahillik arimasin. Yurtimiz hamisha tinch, xalqimiz omon boʻlsin! 


Sahnada va ulkan monitorda Ikkinchi jahon urushi yillaridagi hayot aks ettirilgan. 


...O‘zbekiston xalq artisti Tamaraxonim ijro etgan «Sanamo» qoʻshigʻi yangraydi. 


Urush davrining mashhur suxandoni Yuriy Levitanning urush boshlangani toʻgʻrisidagi e’lonni oʻqigan ovozi yangraydi. Yigitlar Vatan himoyasiga otlanadi. Sahna ortidagi ulkan monitorda Ikkinchi jahon urushi voqealari tasvirlanadi. 


– Bayram tantanalarida mustaqillik yillarida hayotimiz dasturiga aylangan inson xotira bilan tirik, qadr bilan ulugʻ degan ma’no-mazmun mujassam boʻlgani barchamizni quvontirdi, – deydi Shayxontohur tumani Yangi shahar mahallasi faoli Rixsivoy Oripov. – Ikkinchi jahon urushi yillarida xalqimiz koʻrsatgan qahramonliklar, ota-bobolarimizning jasorati va matonati kuy-qoʻshiqlarda, badiiy chiqishlarda tarannum etildi. Mamlakatimiz viloyatlaridan kelgan otaxonlar doʻstlari bilan diydorlashib, oʻtgan umrini yodga oldi, bugungi hayotimizga shukronalik bildirdi. 


1941-1945-yillardagi urushda gʻalaba qozonishda mardlik va matonat koʻrsatgan yuzlab yurtdoshlarimiz ham yuksak unvonlarga sazovor boʻlgan. Minglab ota-bobolarimiz bu yoʻlda oʻz jonini fido qilgan. Ularning qahramonligi qalblarimizga faxr tuygʻusini bagʻishlaydi. O‘tganlarning xotirasiga bosh egib ta’zim qilamiz, hayot boʻlganlarini e’zozlaymiz. 


Bayram dasturida marhum shoir va san’atkorlarimizning she’r va qoʻshiqlariga keng oʻrin berilgani Xotira va Qadrlash kuni mazmun-mohiyatiga mos tushgan. Atoqli shoirlar Hamid Olimjonning "Qoʻlingga qurol ol", G‘afur G‘ulomning "Sen yetim emassan", Abdulla Oripovning "Ayol" she’rlari, Erkin Vohidovning "Nido" dostonidan parchalar oʻqilganda qalblar larzaga keldi. 


...O‘zbekiston xalq artisti Lutfixonim Sarimsoqova ijro etgan «Uygʻon, bolam» qoʻshigʻi yangraydi. 


...Urush tugab, gʻalabaga erishilgani e’lon qilinadi. 72-yil oldingi bu quvonch, surur tadbir ishtirokchilarini ham hayajonga soldi. 


Mustaqillik yillarida Ikkinchi jahon urushi va front orti faxriylarini e’zozlash, ularni moddiy va ma’naviy qoʻllab-quvvatlash borasida amalga oshirilgan ulkan ishlar aks etgan lavhalar namoyish etildi. 


– Biz baxtli avlodmiz – shunday tinch-osoyishta mamlakatda yashayapmiz, – deydi Chirchiq oliy tank qoʻmondonlik-muhandislik bilim yurti oʻqituvchisi Liliya Usmonova. – Bunda bobo-buvilarimizning, barcha nuroniylarimizning hissasi beqiyos. Prezidentimiz ta’kidlaganidek, ularga gʻamxoʻrlik qilish, umrlarini uzaytirish uchun barcha sharoitlarni yaratish hammamizning farzandlik burchimizdir. 


– Ikkinchi jahon urushida qozonilgan gʻalabaning 72-yilligiga bagʻishlab oʻtkazilgan bugungi tadbir katta taassurot qoldirdi, – deydi Xitoy Xalq Respublikasining O‘zbekiston Respublikasidagi Muvaqqat ishlari vakili Jang Venchuan. – Unda oʻzbek xalqining fashizm ustidan qozonilgan gʻalabaga qoʻshgan salmoqli hissasi ta’sirli vositalarda ifodalangan. O‘zbekiston va Xitoy hamisha tinchlik tarafdori boʻlib, bu borada xalqaro doirada bir-birini qoʻllab-quvvatlab kelmoqda. Biz bu munosabatlarni gʻoyat qadrlaymiz. O‘zaro hamkorligimiz bundan keyin ham izchil taraqqiy etaverishiga ishonamiz. 


Urush yillarining sitamli xotiralari, bugungi tinch-osoyishta hayot qadri aks ettirilgan badiiy tadbir qatnashchilarda unutilmas taassurot qoldirdi.